

 LĒMUMS

Ādažos, Ādažu novadā

2025. gada 28. augustā **Nr. 355**

**Par Ādažu vidusskolas pirmsskolas grupu un struktūras izmaiņām**

Ādažu vidusskola (turpmāk – ĀVS) saskaņā ar izglītības iestādes nolikumu īsteno arī pirmsskolas izglītības programmu adresē Gaujas iela 30, Ādaži, Ādažu novads, LV-2164.

2024./2025. mācību gadā pirmsskolas izglītības posmā darbojās 3 grupas ar 68 bērniem. Šajās grupās nodarbināti 7 pirmsskolas pedagogi (t.sk., “dežūraudzinātāja”) un 3 pedagoga palīgi. Augusta beigās divi pirmsskolas pedagogi izbeigs darba attiecības ar ĀVS.

No esošajiem bērniem šī gada septembrī 40 uzsāks pamatizglītības apguvi ĀVS un pirmsskolā būs 44 brīvas vietas bērniem vecumā no 3 līdz 7 gadiem. Līdz 11.08.2025. uz jauno mācību gadu bija uzņemti 17 bērni un saskaņā ar Ādažu novada pašvaldības pirmsskolas rindas reģistra (elektroniskās datubāzes) datiem, rindā uz ĀVS pirmsskolu nav neviena bērna šajā vecumposmā (t.i., pirmsskolā šobrīd ir brīvas 27 vietas).

Š.g. 1. septembrī ĀVS pirmsskolas programmu apgūs kopumā 45 bērni 3 grupās Pašreizējais sadalījums paredz, ka grupās būs attiecīgi 24, 10 un 11 bērni. Pirmsskolas grupas izvietotas skolas ēkas vienā stāvā un aizņem 6 mācību kabinetu telpas. Visām grupām ir pieejams viens kopīgs mūzikas kabinets ēkas otrajā stāvā.

Ņemot vērā situāciju, pašvaldība uzskata par racionālu apvienot divas skaitliski mazākās pirmsskolas grupas, izveidojot 1 jaukta vecuma grupu ar 21 bērnu. Apvienojot grupas un pārceļot pirmsskolas mūzikas kabinetu uz pirmā stāva pirmsskolas korpusu, tiktu atbrīvotas telpas skolēnu mācību procesa nodrošināšanai.

Mācību procesa nodrošināšanai 2 grupās nepieciešami 4 pirmsskolas pedagogi un 3 pedagoga palīgi. No tiem 1 pedagoga palīgs pildītu “dežūraukles” pienākumus, ikdienā sniedzot papildu atbalstu abām pirmsskolas grupām un nepieciešamības gadījumā aizvietojot kolēģus.

Apvienojot divas esošās grupas vienā, būtu jālikvidē 3 pirmsskolas pedagogu amata vietas. Tāpat, samazinoties grupu skaitam, nepieciešams koriģēt arī citu pedagogu slodzi:

* pirmsskolas mūzikas pedagoga slodze – no pilnas uz 0,5 slodzēm;
* pirmsskolas sporta pedagoga slodze – no 0,75 uz 0,5 slodzēm;
* pirmsskolas logopēda slodze – no pilnas uz 0,5 slodzēm.

Pamatojoties uz Pašvaldību likuma 4. panta pirmās daļas 4. punktu, 10. panta pirmās daļas 21. punktu, Izglītības likuma 17. panta trešās daļas 1. punktu, kā arī Finanšu komitejas 20.08.2025. atzinumu, Ādažu novada pašvaldības dome

**NOLEMJ**:

1. No 2025. gada 1. septembra Ādažu vidusskolas pirmsskolas izglītības posmā nodrošināt 2 grupas, uzņemot ne vairāk kā 24 izglītojamos katrā grupā.
2. Ar 2025. gada 1. septembri Ādažu vidusskolas pirmsskolā:
	1. slēgt trīs amata vietas “Pirmsskolas izglītības skolotājs”;
	2. noteikt pirmsskolas mūzikas pedagoga slodzi - 0,5 slodzes;
	3. noteikt pirmsskolas sporta pedagoga slodzi - 0,5 slodzes;
	4. noteikt pirmsskolas logopēda slodzi - 0,5 slodzes.
3. Lēmuma 2. punkta izpildei veikt grozījumus Ādažu novada pašvaldības domes 27.12.2024. lēmuma Nr. 515 “Par pašvaldības amatpersonu un darbinieku mēnešalgām 2025. gadā” 14.2. pielikumā.
4. Personāla nodaļas vadītājai Lailai Raiskumai veikt lēmuma 3. punkta izpildi.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU